العنف ضد العيالات واقع كيتعاش فالمغرب فكل ثانية، وماشي غير ضد العيالات بل حتى ضد الرجال والاطفال والحيوان والجماد ، بحال الى فحرب ، المغاربة سلوكاتهم عنيفة اتجاه بعضياتهم وإتجاه باقي الكائنات الحية لي قادرين يوصلو ليها ، واتجاه الدولة وكذلك الدولة كتعاملهم نفس المعاملة ، لذا كتلقى بزاف ضد مثل هاد القوانين لي كتحمي فئة من المغاربة من فئة أخرى ، بزاف كيحسو بحال الى العنف حق طبيعي كتمنع عليهم الدولة يمارسوه ، وبهذا فراها كتضصر الطرف الآخر عليهم ، وبالنسبة لبزاف أي قانون كتديرو الدولة كيعاقب على ممارسة العنف هو بالضرورة غير ضصارة خاوية وصافي . عليها كتلقى بزاف بالنسبة ليهم هاد الكوارث لي كيديرو المراهقين مؤخرا راه نتيجة لحقوق الطفل ، وكيفاش الدولة ولات كتحمي الطفل من سلطة واليديه وسلطة الأساتذة في المدرسة والنتيجة جيل من المراهقين لي بلا ترابي وتاحد معندو عليهم سلطة، كذلك الأمر بالنسبة للمرة ، ملي كانت خرجات مدونة الأسرة الجديدة لي عطات حقوق للمرأة تقريبا بحال الراجل ، بقات الهدرة لسنوات دايرة على أن المدونة ضصرات العيالات ومابقى حد باغي يتزوج ، والطلاق كثر ، وولاد الزنى مشتتين غير حيث كاينة مدونة جديدة كتصون بعض حقوق المرأة ، وماشي حتى كلها . هاكاك دايرين مع هاد القانون الجديد لي كيجرم العنف ضد المرأة وفيه عقوبات مشددة ، ناضو عاوتاني كيهدرو على أن القانون غادي يولي سلاح عند المراة للإفتراء على الرجل وتكذب عليه وتسيفطو للحبس وتلبقى هي تزهى برا ، بحال إلى العنف حق طبيعي وهو الوسيلة الوحيدة لتقويم سلوكيات المجتمع من طرف الرجل طبعا ، الراجل هو الفاهم والعايق وخاص تبقى عندو السلطة يضرب ويشتف على المرة او الدراري الصغار أو أي حاجة باش يكون عندنا مجتمع مقاد ومسكد ، هذا هو المنطق العوج عند شي وحدين ، غير هو فالجهة الأخرى المرأة المغربية غادا وكتحصن مكتسبات بلا ماتضرب عليهم تمارة غير كيتحطو عليها هاكاك لذا كتلقاها بزاف ديال المرات ماعارفاش قيمتهم ، وكتلقاها حتى هي مصمكة وكالسة كتدافع على سلطة الرجل ، فالحقيقة خاص قوانين متشددة لمحاربة أي عنف كان إتجاه اي واحد ، وقوانين أخرى متشددة لمحاربة حتى العنف الهدري لي كيمارسوه هاد حماة التخلف بغسم تقويم اعوجاج المجتمع . 
العنف ضد العيالات واقع كيتعاش فالمغرب فكل ثانية، وماشي غير ضد العيالات بل حتى ضد الرجال والاطفال والحيوان والجماد ، بحال الى فحرب ، المغاربة سلوكاتهم عنيفة اتجاه بعضياتهم وإتجاه باقي الكائنات الحية لي قادرين يوصلو ليها